SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2013 /* JOIN/2014/019 final */





Zhrnutie Európska únia a jej členské štáty od odovzdania Macaa Čínskej ľudovej republike pred 13 rokmi pozorne sledujú politický a hospodársky vývoj v Osobitnej administratívnej oblasti (ďalej len „OAO“) Macao v rámci zásady „jedna krajina, dva systémy“. V súlade so záväzkom voči Európskemu parlamentu z roku 1999 sa predkladá výročná správa o tamojšom vývoji. Ide o dvanástu takúto správu, ktorá sa týka vývoja v roku 2013. EÚ sa domnieva, že zásada „jedna krajina, dva systémy“, ktorá je zakotvená v základnom zákone Macaa, v roku 2013 naďalej dobre fungovala. Práva a základné slobody obyvateľov Macaa boli rešpektované. Hospodárska politika sa aj naďalej riadila zásadami trhu a právnymi normami. Ďalší pokrok sa dosiahol pri podpore transparentnosti a dobrej správy vecí verejných. Systém politického riadenia Macaa sa stal demokratickejším prostredníctvom ďalších priamo volených poslancov vo voľbách do zákonodarného zboru v roku 2013. EÚ dúfa, že sa v tejto oblasti dosiahne ďalší pokrok, ktorý by nakoniec mohol viesť k zavedeniu všeobecného volebného práva pri voľbách najvyššieho výkonného predstaviteľa, ako aj pri voľbách do zákonodarného zboru. Má veľký záujem spolupracovať s Macaom pri posilnení justičného systému a zlepšení regulačného a inštitucionálneho rámca pre podnikanie. Bilaterálne vzťahy medzi EÚ a Macaom sa naďalej prehlbovali. V roku 2013 EÚ a Macao oslávili 20. výročie nadobudnutia platnosti dohody o obchode a spolupráci. V rámci výročia navštívil v novembri 2013 Macao predseda Európskej komisie José Manuel Barroso. Obchodné a investičné vzťahy sa výrazne rozšírili a boli väčšinou bezproblémové. EÚ a OAO Macao podpísali horizontálnu dohodu o leteckých dopravných službách, prostredníctvom ktorej bol vytvorený celoeurópsky právny rámec na budovanie vzťahov s Macaom v oblasti civilného letectva. Politický vývoj Rok 2013 bol pre najvyššieho výkonného predstaviteľa OAO Macao Chui Sai Ona štvrtým rokom vo funkcii. Medzi strategické priority vlády naďalej patrila diverzifikácia hospodárstva, posilnenie regionálnej spolupráce v delte Perlovej rieky, spolupráca s portugalsky hovoriacimi krajinami a riešenie otázok živobytia. Vo svojom výročnom politickom prejave pred zákonodarným zborom 15. novembra 2013 najvyšší výkonný predstaviteľ Macaa uviedol, že so silnou podporou centrálnej vlády a na základe spoločného úsilia vlády a obyvateľov Macaa región prekonal vnútorné a vonkajšie ťažkosti, čo viedlo k stabilnému sociálnemu, politickému, hospodárskemu a kultúrnemu vývoju. Presadzovaním zásady klásť ľudí na prvé miesto pri tvorbe politiky vláda Macaa vyvinula úsilie na zlepšenie politík ovplyvňujúcich aspekty blahobytu občanov a na podporu hospodárskej diverzifikácie. Najvyšší výkonný predstaviteľ zdôraznil potrebu zlepšiť verejnú správu, zodpovednosť, transparentnosť a ochranu slobody tlače a posilniť právny štát. Postupný pokrok v oblasti politickej reformy sa dosiahol vo voľbách do zákonodarného zboru 15. septembra 2013. Počet členov zákonodarného zboru sa zvýšil z 29 na 33 s dvomi novými kreslami na základe územných volebných obvodov a dvomi novými priamo volenými kreslami na základe funkčných volebných obvodov, ktoré zastupujú záujmové skupiny z oblasti obchodu, profesijné združenia, odborné združenia, organizácie z oblasti sociálnej starostlivosti, ako aj vzdelávacie, kultúrne a športové záujmové skupiny. Voliči z Macaa volili zástupcov, ktorí obsadili 14 z 33 kresiel v zhromaždení. To je síce malý, ale pozitívny krok smerom k posilneniu demokratického základu vlády OAO Macao. Keďže právne predpisy Macaa neumožňujú, aby politické strany navrhovali jednotlivých kandidátov, boli kandidáti uvedení v rámci zoznamov. Celkovo bolo zaregistrovaných 145 kandidátov na 20 zoznamoch, ktorí sa uchádzali o hlasy 277 153 registrovaných voličov. Volebná kampaň trvala dva týždne, podliehala prísnym pravidlám a bola pod dohľadom výboru pre volebné záležitosti. Objavili sa obvinenia, že výbor nebol úplne nestranný. Prokuratúra navrhla preskúmať úlohu výboru a predĺžiť trvanie kampane z dvoch na štyri týždne. Zo všetkých zaregistrovaných voličov odovzdalo svoj hlas 55 % (151 881) voličov. To predstavuje pokles o 5 % v porovnaní s voľbami v roku 2009 a najnižšiu účasť od roku 2001. Prorežimní kandidáti získali 23 kresiel (12 územných volebných obvodov a 11 funkčných volebných obvodov), čo predstavuje veľkú väčšinu. Vzhľadom na to, že najvyšší výkonný predstaviteľ priamo vymenúva členov zhromaždenia do ďalších siedmich kresiel, môže sa vláda spoľahnúť na podporu takmer všetkých členov zhromaždenia. V marci 2013 Výbor OSN pre ľudské práva (HRC) preskúmal ratifikáciu Medzinárodného paktu o občianskych a politických právach zo strany Macaa. Vo svojich záveroch požiadal vládu OAO Macao, aby do jedného roka predložila plán na účely „stanovenia termínov pre prechod na volebný systém, ktorý je založený na všeobecnom a rovnom volebnom práve a ktorý zaistí výkon práva voliť a byť volený zo strany všetkých občanov“. EÚ tento cieľ podporuje. V roku 2013 bola sloboda prejavu v OAO Macao vo všeobecnosti rešpektovaná. Jednotlivci naďalej bez prekážok využívali slobodu prejavu a tlačené a elektronické médiá dávali priestor na vyjadrenie širokého spektra názorov. Počas obdobia volieb médiá v Macau šírili informácie o voľbách a politických platformách rôznych volebných zoznamov a zvyšovali povedomie voličov o aktuálnych problémoch. Pretrvávali určité obavy v súvislosti so stavom slobody tlače a politikou vlády zameranou na prístup novinárov k vládnym informáciám. Novinárom z opozičných médií v Hongkongu, ako napr. Apple Daily, bol v dvoch prípadoch odopretý vstup do Macaa. Sociálne médiá však naďalej pôsobili slobodne a mohutne sa rozvíjali. Pozornosť bola potrebná najmä v oblasti podpory transparentnosti a dobrej správy vecí verejných, o čom svedčí niekoľko prípadov korupcie vysokopostavených osôb. V roku 2013 Komisia proti korupcii (CCAC) uviedla, že v roku 2012 riešila 1 279 prípadov vrátane 852 nových sťažností, čo predstavovalo 8 % nárast oproti predchádzajúcemu roku. Prokuratúra predložila na vyšetrovanie 183 prípadov, o 71 prípadov viac ako v roku 2011, čo znamená pokračovanie rastúceho trendu, ktorý sa začal v roku 2010. Takmer 60 % prípadoch zaznamenaných v roku 2012 predložili sťažovatelia, ktorí uviedli svoje osobné údaje. Z toho vyplýva, že občania sú viac ochotní oznamovať trestné činy a viac si uvedomujú svoje práva. Hospodársky rozvoj V roku 2013 dosiahlo hospodárstvo Macaa silný rast na úrovni 11,9 % HDP, v porovnaní s 9,1 % v roku 2012. Tento rast bol založený najmä na silnom vývoze služieb v súvislosti s herným priemyslom a cestovným ruchom. Investičné výdaje tiež vykazovali solídny rast vďaka výstavbe nových hotelov a obecných bytov. Inflácia bola aj naďalej relatívne vysoká na úrovni 5,5 %[1]. Príčinou bol inflačný tlak plynúci z vyšších cien dovážaného tovaru a rastúcej hospodárskej činnosti. Cestovný ruch počas roka 2013 dosahoval dobré výsledky a počet návštevníkov v priebehu roku 2013 dosiahol 29,3 mil. osôb, čo predstavuje nárast o 4,6 % v porovnaní s predchádzajúcim rokom. Návštevníci z kontinentálnej Číny predstavovali 63,5 % turistov, a boli hlavným podnetom pre silný hospodársky rast Macaa. Príjmy herného priemyslu zaznamenali v roku 2013 silný rast vo výške 18,6 % a dosiahli 360 miliárd MOP[2]. Macao je aj naďalej najväčším svetovým trhom kasín, pričom toto postavenie má od roku 2006. Macao ťažilo z cestovného ruchu súvisiaceho s herným priemyslom a ďalej rozvíjalo svoje kongresové a výstavné odvetvie a tvorivé a kultúrne odvetvie. Usporiadalo niekoľko obchodných veľtrhov, konferencií a podujatí v nových oblastiach, ako sú napríklad automobily, jachty, lietadlá, životné prostredie a lekársky výskum. Prevádzkovatelia kasín vybudovali luxusné nákupné strediská a pridali rôzne zábavné programy na prilákanie turistov. Mnohé iné ázijské mestá považujú Macao naďalej za príklad úspechu. Herný priemysel a cestovný ruch Macaa sa budú v nasledujúcich rokoch ďalej rozširovať. V roku 2013 sa budovalo 10 nových hotelov s približne 4 300 izbami. Vláde bolo na schválenie predložených ďalších 18 žiadostí o stavebné povolenie pre hotely s celkovo 18 500 izbami. Táto nová kapacita zvýši súčasný počet 26 000 existujúcich hotelových izieb na Macau, čo znamená, že jeho hotelová kapacita sa do roku 2018 takmer zdvojnásobí a dosiahne 49 000 izieb. S cieľom usmerniť rast herného priemyslu vláda obmedzila počet herných stolov. Strop 5 500 herných stolov bol dosiahnutý na konci roka 2012. V roku 2013 sa vláda rozhodla povoliť 250 nových herných stolov dvom prevádzkovateľom kasín v novootvorených kasínach. Vláda aj naďalej uplatňovala politiku, podľa ktorej sa nové herné stoly povoľujú úmerne rozsahu podnikania mimo herného odvetvia (napríklad nakupovanie, konferencie, zábavné programy atď.) v rámci nového kasína. Vzhľadom na rýchly rast herného odvetvia Macao vyvinulo značné úsilie, aby toto odvetvie bolo zasadené do príslušných rámcov a aby sa dosiahol pokrok pri dosahovaní štandardov finančnej akčnej skupiny (FATF). EÚ povzbudzuje orgány Macaa, aby vynaložili potrebné úsilie na prijatie opatrení proti rizikám spojeným s herným odvetvím, a je pripravená vymieňať si informácie v súvislosti s touto záležitosťou. Napriek úsiliu vlády Macaa sa hospodárska štruktúra za posledné roky výrazne nediverzifikovala. K HDP prispieval v rastúcej miere herný priemysel, a to 32,3 % v roku 2009 a 45,9 % v roku 2012[3]. Jedna štvrtina celkovej pracovnej sily je zamestnaná v herných a zábavných podnikoch. Vláda sa v súvislosti s daňovými príjmami spolieha predovšetkým na daň z hazardných hier. Prevádzkovatelia kasín odvádzajú 35 % hrubého príjmu z hazardných hier ako daň z hazardných hier, ktorá v roku 2013 predstavovala 81 % daňových príjmov Macaa[4]. Vzhľadom na silný rast herného odvetvia v roku 2013 malo Macao problémy s nedostatočnými ľudskými zdrojmi. Väčšinu roka bola miera nezamestnanosti mimoriadne nízka na úrovni 1,8 %. Macao sa preto pri uspokojovaní rastúcich potrieb hospodárstva vo veľkej miere spolieha na zahraničných pracovníkov a odborníkov. Počet zahraničných pracovníkov, ktorý zahŕňa prisťahovalcov s pobytom v Macau na základe víz/pracovného povolenia, ako aj pracovníkov prekračujúcich hranice na ceste do práce, sa zvýšil na historické maximum 137 838 na konci roka 2013, čo predstavuje 37 % celkovej pracovnej sily. Zatiaľ čo podnikateľský sektor požadoval flexibilnejší režim dovozu pracovnej sily na zmiernenie nedostatku ľudských zdrojov, odborové zväzy presadzovali zachovanie ochranných opatrení v prospech miestnych pracovníkov a vyhradenie určitých kľúčových pracovných miest miestnym obyvateľom, ako sú napríklad krupiéri v kasínach. Vo svojom prejave na rok 2014 najvyšší výkonný predstaviteľ potvrdil, že vláda zachová súčasnú politiku poskytovania prednostného prístupu k pracovným miestam pre miestnych obyvateľov, a zaručil, že nerezidenti nebudú môcť pracovať ako krupiéri. V októbri 2013 vláda Macaa vykonala prvé verejné konzultácie o minimálnej mzde pre určité povolania. V rámci konzultácie bola navrhnutá minimálna mzda pre dve povolania – členov bezpečnostných služieb a správcov budov, ktorých zamestnávajú spoločnosti spravujúce nehnuteľnosti. Macao je jedinou jurisdikciou v Čínskej ľudovej republike, v ktorej nie je prijatý zákon o minimálnej mzde. Politickou prioritou pre vládu je regionálna integrácia vzhľadom na možnosti, ktoré ponúka v oblasti hospodárskej diverzifikácie. Kľúčovým nástrojom zostala Dohoda o bližšom hospodárskom partnerstve (ďalej len „CEPA“) medzi OAO Macao a kontinentálnou Čínou, podľa ktorej sa obchod úplne zliberalizuje do konca roka 2015. Obe strany 30. augusta 2013 podpísali 10. dodatok, ktorý bude poskytovať lepší prístup pre spoločnosti z Macaa v 28 odvetviach a pododvetviach služieb v kontinentálnej Číne. Od zavedenia dohody v roku 2004 do konca júla 2013 bolo poskytovateľom služieb z Macaa vydaných 435 osvedčení. V súčasnosti existuje podľa CEPA 383 liberalizačných opatrení pre obchod so službami. Pozitívnym výsledkom spolupráce s provinciou Guangdong na základe rámcovej dohody o spolupráci medzi touto provinciou a Macaom je rozvoj osobitnej hospodárskej zóny na ostrove Hengqin v obci Zhuhai v kontinentálnej Číne, ktorá susedí s Macaom. Priemyselný park Macao-Guangdong na ostrove Hengqin vzbudil veľký záujem podnikov z kontinentálnej Číny, ako aj zahraničných spoločností. Celkovo bolo prijatých 89 žiadostí týkajúcich sa začatia podnikateľskej činnosti v priemyselnom parku, najmä v odvetví cestovného ruchu, špičkových technológií, kultúry, lekárskeho vybavenia a finančných služieb. Okrem toho bol 20. júla 2013 na ostrove Hengqin dokončený nový kampus Univerzity v Macau. Hoci sa nový kampus Univerzity v Macau nachádza na území kontinentálnej Číny, bude podliehať jurisdikcii orgánov OAO Macao. Macao naďalej využívalo svoju úlohu centra pre spoluprácu a obchod medzi Čínou a portugalsky hovoriacimi krajinami. V roku 2013 sa uskutočnila rada významných akcií. Najvýznamnejšia bola štvrtá ministerská konferencia fóra hospodárskej spolupráce medzi Čínou a portugalsky hovoriacimi krajinami od 5. do 6. novembra. Spolupráca medzi EÚ a Macaom V roku 2013 EÚ a Macao oslávili 20. výročie nadobudnutia platnosti dohody o obchode a spolupráci medzi EÚ a OAO Macao. Vyvrcholením osláv tohto výročia bola návšteva predsedu Európskej komisie José Manuela Barrosa 23. novembra. Predseda Barroso sa stretol s najvyšším výkonným predstaviteľom Macaa Chui Sai Onom a ostatnými členmi vlády OAO. Spoločne s najvyšším predstaviteľom vystúpil na slávnostnej verejnej konferencii a otvoril výstavu fotografií hlavných miest v EÚ. Pošta Macaa vydala pri príležitosti výročia dve špeciálne poštové známky. Spoločný výbor zriadený na základe dvojstrannej dohody medzi EÚ a Macaom zasadol v Macau 15. novembra 2013. Zhodnotil celkovo pozitívny vývoj dvojstranných vzťahov od nadobudnutia platnosti dohody. Obchodu sa darí a v rámci spolupráce v oblastiach siahajúcich od právnych záležitostí po vzdelávanie, výskum a odbornú prípravu tlmočníkov bola vyvinutá široká škála činností. Výbor okrem toho prerokoval aj spoluprácu v daňových záležitostiach, berúc do úvahy medzinárodný vývoj v oblasti automatickej výmeny informácií medzi daňovými úradmi. Na programe rokovaní boli aj otázky týkajúce sa ochrany práv duševného vlastníctva a verejného obstarávania vrátane Dohody o vládnych zakázkach v rámci Svetovej obchodnej organizácie a regionálnej integrácie. Existuje spoločný záujem o spoluprácu v nových oblastiach, ako je kultúra, kreatívne odvetvia a ochrana životného prostredia. Vláda Macaa predložila návrhy na ďalšie činnosti v oblasti právnej spolupráce, ochrany životného prostredia, boja proti obchodovaniu s ľuďmi a kultúrnych a kreatívnych odvetví. EÚ a OAO Macao podpísali 23. novembra 2013 v rámci slávnostného aktu horizontálnu dohodu o určitých aspektoch leteckých dopravných služieb. Na slávnostnom podpísaní sa zúčastnil najvyšší predstaviteľ Macaa Chui Sai On a predseda Európskej komisie José Manuel Barroso. Dohody obnoví právnu istotu v súvislosti s 15 existujúcimi bilaterálnymi dohodami o leteckých službách medzi Macaom a jednotlivými členskými štátmi EÚ a poskytne vhodný základ pre rozvoj vzťahov medzi EÚ a Macaom v oblasti letectva. Počas roka 2013 významne vzrástol bilaterálny obchod medzi EÚ a Macaom. Celkový bilaterálny obchod vzrástol o 28,3 % a dosiahol úroveň 656,5 mil. EUR[5]. Objem vývozu z EÚ do Macaa sa zvýšil o 37 % na 542 mil. EUR, pretože vplyvom silného hospodárstva Macaa sa zvýšil aj jeho dopyt po dovoze. Vo vývoze EÚ dominovali lietadlá, kožené výrobky a nápoje (najmä víno). Dovoz EÚ z OAO Macao zostal stabilný na úrovni 114,5 mil. EUR. V roku 2013 EÚ s Macaom zaznamenala obchodný prebytok vo výške 428 mil. EUR. Európska únia bola pre Macao druhým najdôležitejším dodávateľom po Číne a podiel EÚ na celkovom dovoze do Macaa v roku 2013 dosahoval úroveň 23 %[6]. V roku 2013 bola vytvorená Macajsko‑európska obchodná komora. Predseda Európskej komisie Barroso sa 23. novembra zúčastnil na slávnostnom otvorení jej činnosti. Pred vytvorením macajsko‑európskej komory zabezpečovala Európska obchodná komora v Hongkongu účasť EÚ na dvoch veľkých výročných podujatiach, a to na investičnom fóre v Macau a Macajskom medzinárodnom fóre a výstave o spolupráci v oblasti životného prostredia. Spoločný pavilón EÚ na týchto dvoch podujatiach významne zviditeľnil podniky EÚ. Obe podujatia tiež poskytli dobrý základ pre nadväzovanie kontaktov s návštevníkmi z kontinentálnej Číny. Po spustení v decembri 2012 zorganizoval akademický program EÚ – Macao prvé činnosti. Program, ktorý riadi konzorcium pod vedením univerzity v Macau, organizoval rôzne semináre, uskutočnil veľkú konferenciu pri príležitosti 20. výročia podpísania dvojstrannej dohody medzi EÚ a Macaom, zorganizoval niekoľko podujatí pri príležitosti návštevy predsedu Komisie Barrosa a usporiadal úspešnú simuláciu zasadnutia Európskej rady „Model EÚ“. Na základe memoranda o porozumení, ktoré bolo podpísané v roku 2012, pokračovali EÚ a Macao vo vzdelávaní dvojjazyčných čínsko-portugalských tlmočníkov. Odborná príprava tlmočníkov sa realizovala v Macau a Bruseli a trvala päť mesiacov. V sídle Európskej komisie v Bruseli bola v decembri 2012 otvorená výstava fotografií o Macau s názvom „Bridging Time“. Výstava bola predĺžená do júna 2013. EÚ bude naďalej rozvíjať vzťahy s OAO Macao, posilňovať hospodárske a obchodné kontakty, zlepšovať spoluprácu s podnikateľským sektorom a občianskou spoločnosťou a podporovať mobilitu a výmeny s obyvateľmi Macaa. Ku kľúčovým prioritám pre rok 2014 patria právna spolupráca, ochrana životného prostredia, boj proti obchodovaniu s ľuďmi, kultúrne výmeny a akademická spolupráca. V rámci svojej spolupráce s Macaom na účely diverzifikácie jeho hospodárstva navrhla EÚ dialóg o regulačnom rámci na zjednodušenie obchodu a investícií, ktorý bude zahŕňať hospodársku súťaž, verejné obstarávanie, regulačné postupy a práva duševného vlastníctva. Takisto má v úmysle spolupracovať s Macaom pri presadzovaní obchodných záujmov EÚ v osobitnej hospodárskej zóne Hengqin a ďalších hlavných hospodárskych iniciatívach. [1] Všetky hospodárske ukazovatele týkajúce sa hospodárstva Macao pochádzajú z oficiálnych štatistík vydaných Úradom pre štatistiku a sčítanie ľudu vlády OAO Macao. [2] Zdroj: Vládny úrad OAO Macao pre kontrolu a koordináciu v oblasti hazardných hier. [3] Zdroj: Úrad pre štatistiku a sčítanie ľudu vlády OAO Macao. [4] Zdroj: Úrad vlády OAO Macao pre finančné služby. [5] Zdroj: Eurostat (databáza COMEXT). [6] Zdroj: Úrad pre štatistiku a sčítanie ľudu vlády OAO Macao